ప్రధాన మంత్రి కార్యాలయం
దీన్ దయాళ్ ఉపాధ్యాయ్ విగ్రహాన్ని ఆవిష్కరించిన ప్రధాన మంత్రి; ఆయన స్మారక చిహ్నాన్ని దేశ ప్రజల కు అంకితం చేసిన ప్రధాన మంత్రి
మహాకాల్ ఎక్స్ ప్రెస్’ కు ప్రారంభ సూచకంగా పచ్చ జెండాను చూపారు
1,250 కోట్ల రూపాయల విలువైన ప్రాజెక్టులను కూడా ప్రారంభించారు
అంత్యోదయ’ కోసం 21వ శతాబ్దపు భారతదేశం కృషి చేస్తోంది: ప్రధాన మంత్రి
పండిత్ దీన్ దయాళ్ ఉపాధ్యాయ్ విగ్రహాన్ని వారాణసీ లో ప్రధాన మంత్రి శ్రీ నరేంద్ర మోదీ ఆవిష్కరించడం తో పాటు, పండిత్ దీన్ దయాళ్ ఉపాధ్యాయ్ స్మారకాన్ని దేశ ప్రజలకు అంకితం చేశారు. ఆయన మూడు జ్యోతిర్లింగ తీర్థ స్థలాలు.. వారాణసీ, ఉజ్జయనీ, ఓంకారేశ్వర్ లను కలుపుతూ వెళ్ళే మూడో కార్పొరేట్ ట్రేన్ ‘మహాకాల్ ఎక్స్ ప్రెస్’ కు కూడా పచ్చజెండాను చూపించి, ఆ రైలును ప్రారంభించారు. ఆయన 430 పడకల సామర్ధ్యం కలిగిన సూపర్ స్పెషాలిటీ గవర్నమెంట్ హాస్పిటల్ తో సహా 36 అభివృద్ధి ప్రాజెక్టులను ప్రారంభించడమే కాక 14 అభివృద్ధి ప్రాజెక్టులకు శంకుస్థాపన కూడా చేశారు.
ఈ సందర్భంలో వారాణసీ లో పండిత్ దీన్ దయాళ్ ఉపాధ్యాయ్ స్మారక కేంద్రానికి తరలివచ్చిన జన సముదాయాన్ని ఉద్దేశించి ప్రధాన మంత్రి శ్రీ నరేంద్ర మోదీ మాట్లాడుతూ, ఈ రోజు పండిత్ దీన్ దయాళ్ ఉపాధ్యాయ్ స్మారక స్థలం తో ఈ క్షేత్రం తనను తాను జతపరచుకొని, తన ప్రతిష్టను మరింతగా పెంచుకొంటోందన్నారు. ఈ క్షేత్రం సేవ, త్యాగం, న్యాయం, ప్రజా ప్రయోజనాలు.. ఇవన్నీ ఒకే చోటులో కలిసి ఉండే ఒక వేదిక రూపం లో పేరు తెచ్చుకోగలదన్నారు. దీన్ దయాళ్ గారి నైతికతను, ఆయన బోధలను అనుసరించేందుకు ఎంతో మందికి ఈ స్మారక కేంద్రం, ఇక్కడి తోట లతో పాటు ఇక్కడ ఏర్పాటు చేసిన గొప్ప విగ్రహం ప్రేరణ ను అందిస్తాయని ప్రధాన మంత్రి అన్నారు.
దీన్ దయాళ్ ఉపాధ్యాయ్ గారు సంఘం లోని చిట్టచివరి వ్యక్తి సైతం వృద్ధి లోకి రావాలని చెప్పే అంత్యోదయ మార్గాన్ని మనకు చూపించారని ప్రధాన మంత్రి అన్నారు. ఈ ఆలోచన నుంచి ప్రేరణను అందుకొని 21వ శతాబ్దపు భారతదేశం అంత్యోదయ సాధన కోసం కృషి చేస్తోందని ప్రధాన మంత్రి చెప్పారు. ఈ పవిత్ర సందర్భం లో దాదాపు 1,250 కోట్ల రూపాయల ఖర్చుతో చేపట్టే ప్రాజెక్టులు వారాణసీ సహా యావత్తు పూర్వాంచల్ కు మేలు చేస్తాయని ఆయన చెప్పారు. ‘ఈ ప్రాజెక్టులన్నీ గత అయిదు సంవత్సరాల్లో ఒక్క కాశీయే కాకుండా మొత్తం పూర్వాంచల్ ప్రాంతాన్ని పునరుద్ధరించాలన్న సంకల్పం లో భాగం గా ఉన్నాయి. ఈ అయిదేళ్ళలో వారాణసీ జిల్లా లో 25,000 కోట్ల రూపాయల విలువైన అభివృద్ధి పనులు పూర్తి కావడమో, లేదా పురోగతి లో ఉండడమో జరిగిందని ఆయన వివరించారు.
ప్రభుత్వం మౌలిక సదుపాయాల కల్పన కు మరీ ముఖ్యంగా రహదారులకు, హైవేస్ కు, జల మార్గాలకు, రైలు మార్గాలకు పెద్దపీట వేసిందని ప్రధాన మంత్రి అన్నారు. ఈ అభివృద్ధి పనులు దేశాన్ని ముందుకు తీసుకుపోవడంతో పాటు ఉద్యోగ అవకాశాలను కూడా అందిస్తున్నాయని, ప్రత్యేకించి పర్యటన తో ముడిపడ్డ ఉపాధి ని ఇవి కల్పిస్తున్నాయని, కాశీ లో, కాశీ పరిసర ప్రాంతాలలో ఈ తరహా అవకాశాలు అనేకంగా ఉన్నాయని ఆయన అన్నారు. కొన్ని రోజుల క్రిందట శ్రీ లంక అధ్యక్షుడు ఇక్కడకు వచ్చారని, ఇక్కడి దివ్య వాతావరణం తో ఆయన మంత్రముగ్ధులు అయ్యారని కూడా ఆయన అన్నారు.
ఈ పావన సందర్భం లో బాబా విశ్వనాథ్ కు నిలయంగా ఉన్న నగరాన్ని ఓంకారేశ్వర్ తో, మహాకాళేశ్వర్ తో జోడించే ‘కాశీ- మహాకాల్ ఎక్స్ ప్రెస్’ కు కూడా పచ్చ జెండా ను చూపించి ప్రారంభించడం జరిగింది అని ప్రధాన మంత్రి అన్నారు. బిహెచ్యు లో 2016వ సంవత్సర ద్వితీయార్థం లో ఏ సూపర్ స్పెషాలిటీ హాస్పిటల్ కైతే పునాది రాయి ని వేయడమైందో, ఆ ఆసుపత్రి ని ఇప్పుడు ప్రారంభించడమైందన్నారు. ‘కేవలం 21 నెలల్లోనే, ఈ 430 పడకలు గల ఆసుపత్రి కాశీ ప్రజల కు, పూర్వాంచల్ ప్రజల కు సేవలు అందించడానికి సిద్ధమైంది’ అని ఆయన అన్నారు. అన్ని పథకాలకు స్వయం సహాయం, స్వయం సమృద్ధి అనేవి పరమార్థంగా ఉండాలన్న దీన్ దయాళ్ గారి ఆలోచనలను దృష్టిలో పెట్టుకొని ప్రభుత్వ ప్రణాళికలలో, ప్రభుత్వ పని విధానం లో ఆ ఆలోచనల ను భాగం చేసేందుకు ప్రయత్నాలు నిరంతరంగా కొనసాగుతున్నాయని ప్రధాన మంత్రి చెప్పారు.
సమాజం లోని ఆఖరు వ్యక్తి వద్దకు కూడా చేరుకోవడానికి, ఆ వ్యక్తి కి అభివృద్ధి ఫలాల ను అందించడానికి ప్రభుత్వం అదేపనిగా శ్రమిస్తోందని ప్రధాన మంత్రి నొక్కిచెప్పారు. ‘‘ప్రస్తుతం పరిస్థితి మారుతోంది. ఇప్పుడు సమాజంలోని అట్టడుగు వ్యక్తి కి అగ్రతాంబూలాన్ని ఇవ్వడం జరుగుతోంది’’ అని ఆయన అన్నారు.